**Faculty of Natural Sciences**

**Orlovssamtaler ifm. barsel - samtaleguide**

Orlov (fx barsels- og forældreorlov) kan for medarbejderen være forbundet med spørgsmål, bekymringer og forventninger. Derfor er det vigtigt, at lederen sammen med medarbejderen sikrer dialog og forventningsafstemning både før, under og efter orlovsperioden. Lederen bør derfor invitere alle medarbejdere, der skal holde minimum 2 måneders sammenhængende orlov, til orlovssamtaler.

Nedenstående skema kan bruges som inspiration til disse orlovssamtaler. Som leder er det vigtigt, at du kender til de gældende regler og rammer for barsel – du kan finde en oversigt [her](https://medarbejdere.au.dk/administration/hr/barsel).

**Planlægning af periode op til orlov:**Det er en god idé at være proaktiv ift. planlægningen af perioden op til orlov. Dette vil skabe en mere glidende overgang til orloven ligesom, der kan være særlige forhold man som arbejdsplads skal tage højde for.

Nedenstående spørgsmål kan være et udgangspunkt for planlægningen af perioden op til orlov:

* Er der nogle opgaver du ikke kan/må varetage frem imod din orlov?
* Hvilke opgaver skal vi have særligt fokus på, at du lykkes med inden orloven?
* Kan vi allerede nu gøre noget, så dine opgaver kan overleveres på en god måde? Hvad kommer der til at ske med uafsluttede projekter under barsel/orlov?

Skriv eventuelle aftaler her

 **Umiddelbart inden orlov:**Inden medarbejderen påbegynder sin orlov, kan leder og medarbejder med fordel drøfte forventninger, ønsker og eventuelle bekymringer forbundet med at være væk fra arbejdspladsen i en længere periode.

Nedenstående spørgsmål kan være et udgangspunkt for en dialog inden orloven:

* Hvordan sikrer vi, at du kan overlevere dine opgaver på en god måde, inden du går på orlov?
* Har du overvejelser i forhold til dine nuværende og evt. kommende opgaver, nu hvor du skal på orlov?
* Har du nogle ønsker til, hvilke opgaver/projekter du gerne vil tilbage til efter din orlov?
* Er der noget, jeg som leder skal være særligt opmærksom på, inden du går på orlov?
* Der er ingen forventninger til, at du holder dig opdateret eller er tilgængelig under din orlov, men ønsker du at blive orienteret, bør vi aftale, om hvad/hvordan du vil holdes orienteret.

Skriv eventuelle aftaler her

**Under orlov:**
Det vil til enhver tid være op til den enkelte medarbejder at vurdere, om han/hun ønsker at have kontakt til arbejdspladsen under orloven. Men der kan indgås aftale om at blive informeret eller kontaktet i forbindelse med større ændringer i organisationen, nye projekter eller lignende. Der bør ikke være en forventning om, at medarbejderen tjekker sin e-mail eller andre platforme, så aftal gerne hvordan medarbejderen bedst kan kontaktes. Skulle orloven løbe over den periode, hvor der i afdelingen afholdes MUS, har medarbejderen krav på at blive tilbudt en MUS-samtale.

Hvis der inden orloven er lavet aftaler om løbende kontakt og orientering, kan dette efter medarbejderens ønske, revurderes. Der bør i så fald laves en konkret aftale om, hvordan medarbejderen kan lave en ny aftale med lederen, fx via en e-mail eller telefonisk.

Skriv eventuelle aftaler her

**Efter orlov:**
Det anbefales at man minimum 14 dage inden medarbejderen kommer tilbage fra orlov, har en kort dialog, hvor der drøftes, hvordan den første tid efter orloven kan tilrettelægges. Ud over at orientere om, hvad der er sket på arbejdspladsen, siden medarbejderen gik på orlov, afstemmes ønsker og forventninger til medarbejderens opgaver og arbejde, for den første tid.

Nedenstående spørgsmål kan være et udgangspunkt for en dialog om tilbagevendelsen til arbejdspladsen:

* Er der noget, jeg skal være særligt opmærksom på, så du får en god første tid efter orloven og kommer godt i gang igen?
* Er der nogle opgaver du pga. fysiske forhold ikke må/kan udføre? Eller andre slags udfordringer, som vi skal imødekomme ved genoptagelse af arbejde?
* Hvilke forventninger og ønsker har du til opgavesammensætning, projekter osv.?
* Har du nogle ønsker til balancen mellem arbejds- og privatliv?

Skriv eventuelle aftaler her